Vančo, Branislav, poslanec NR SR (2023-11-16):
Ďakujem. Vážený pán predseda, vážení páni ministri, pani ministerka, vážení kolegovia, kolegyne, hneď na úvod musím povedať, že navrhované programové vyhlásenie vlády v oblasti spravodlivosti a právneho štátu považujem za najslabšie a zároveň najnebezpečnejšie v histórii Slovenskej republiky. Je slabé a je tomu pravdepodobne aj preto, že strana SMER, teda strana, ktorá nominovala ministra spravodlivosti, nemala žiadny volebný program, respektíve ak nepovažujeme za volebný program meme. Áno, je to tak, strana SMER použila vtip namiesto programu pre spravodlivosť a právny štát. (Ruch v sále. Rečník sa otočil smerom k predsedajúcemu.) Programové vyhlásenie vlády je nejasné, pôsobí ako dymová clona, ale aj tak sa z neho dajú vyčítať priority tejto vlády v oblasti spravodlivosti, ktoré sú zároveň faktickým ohrozením právneho štátu. Prvou prioritou vlády, ako to čítam ja, je v tejto oblasti vyprázdnenie väzníc, beztrestnosť pre páchateľov majetkovej a korupčnej trestnej činnosti a takisto ochrana majetku týchto osôb. My sme mali, snažili sme sa o diskusiu s pánom ministrom na ústavnoprávnom výbore, ale jeho argumenty ma nepresvedčili. Jeden z nich bol, že väznice sú teda preplnené a často v nich končia aj zamestnávatelia, ktorí teda potom nemôžu zamestnávať ľudí a ľudia prichádzajú o prácu. Ja hovorím, že ľudia, ktorí sú páchatelia trestnej činnosti, by nemali zamestnávať žiadnych ľudí, nemali by podnikať a ak áno, tak určite po nejakom čase, kedy, kedy sa osvedčia, kedy ukážu, že sa zmenili, zmenili svoje hodnoty, zmenili svoj prístup k podnikaniu. Veľmi ma vyrušuje, že, že vláda chce nejakým spôsobom zasahovať do zaisťovania majetku. Áno, to je ten majetok, ktorý často pochádza z trestnej činnosti, a ja som rád, že tu máme úrad na zaisťovanie majetku a veľmi sa obávam, čo spraví vláda s týmto úradom, pretože tu vždy v minulosti sa všetci sťažovali, že tí, čo páchajú trestnú činnosť, v nejakom momente prepíšu svoj majetok na svojich blízkych alebo kamarátov a keď potom sú odsúdení a majú nahradiť škodu, ktorú spôsobili, a častokrát v miliónoch alebo desiatkach miliónov eur, tak vlastne nie je z čoho. A tento úrad má zabezpečiť, aby bolo z čoho nahradiť túto škodu. Tou druhou prioritou vlády, ktorá je tiež ohrozením právneho štátu, je ovládnutie špeciálnej prokuratúry, takisto udržanie kontroly nad činnosťou prokurátorov a prokuratúry, ako je tomu dnes, a teda aj udržanie statusu quo na Generálnej prokuratúre, kde generálny prokurátor má neobmedzené možnosti a môže veľmi účinne mariť akékoľvek vyšetrovanie v tejto krajine. Treťou prioritou vlády je očividne aj ovládnu... postupné ovládnutie súdov, a to jednak prostredníctvom nominácií, ktoré predtým kritizovali a považovali ich za politizáciu justície, nominácií v Súdnej rade, takisto zmenami v hodnoteniach sudcov, ktoré keď sa urobí naozaj so zlým úmyslom, tak môže dopadnúť pre poctivých sudcov veľmi zle, a takisto, a takisto zmenami prípadnými v disciplinárnych konaniach, čo je takisto naozaj veľmi nebezpečné. Pretože my sme tu mali roky nefunkčné disciplinárne konania pri sudcoch, najmä sudcoch a prokurátoroch a tak ďalej, pri všetkých právnických povolaniach, a dnes keď sa rozbieha Najvyšší správny súd, ktorý to má v kompetencii a môže to robiť naozaj nezávisle, tak vláda sa chystá urobiť zmeny, ktoré môžu tento pozitívny trend zvrátiť. Pokiaľ ide o ostatné body programového vyhlásenia v oblasti spravodlivosti a právneho štátu, sú, sú natoľko vágne a frázovité, že sa z nich len dá, dá len ťažko vyčítať, čo chce vláda urobiť alebo čo plánuje pán minister urobiť. Ja som sa ho na výbore pýtal na konkrétne projekty, konkrétne plány, ale, žiaľ, nebol schopný odpovedať, čo chce urobiť teda konkrétne pre zlepšenie fungovania súdov alebo prokuratúry, ako chce zvýšiť dostupnosť spravodlivosti alebo právnej pomoci aj ľuďom, ktorí sa trápia so svojimi právnymi problémami a nemôžu si dovoliť advokáta. Ako chce pozdvihnúť legislatívny proces, ako chce naložiť napríklad s rodinnými súdmi, ktoré sú extrémne dôležité, ja ich považujem za možno najdôležitejšie, pretože tie konflikty, ktoré nastávajú v rámci rodín aj pri výchove detí, aj v prípade, že teda dôjde k rozchodu rodičov, naozaj musíme riešiť veľmi rýchlo, citlivo, empaticky, s ohľadom na deti. A v programovom vyhlásení vlády sa, žiaľ, tieto súdy vôbec nespomínajú. Samozrejme, pokiaľ ide o ľudí, ktorí sedia vo väzení dlhé roky s vrahmi za pár gramov marihuany alebo za výboru liečivých mastičiek, samozrejme, o tých sa nehovorí, tí môžu sedieť aj, aj doživotne podľa tejto vlády. No a o reálnych opatreniach, ktoré by sa týkali boja proti korupcii, nevieme nič. Vláda sa chce rozprávať o korupcii, ale určite podľa tohto programového vyhlásenia nechce proti nej bojovať, a to je veľmi, veľmi zlé. Naproti tomu sa však programové vyhlásenie zaoberá princípom prezumpcie neviny, ktorú aj ja plne rešpektujem, ale na druhej strane tu máme záujem, verejný záujem na informovaní verejnosti o potenciálnych alebo pravdepodobných trestných činnostiach a o protispoločenskej činnosti a toto musíme pri uplatňovaní prezumpcie neviny vyvažovať. A na to netreba zabúdať. Predložené programové vyhlásenie vlády považujem za slabé a nebezpečné a takisto mu nedôverujem na základe uvedeného predkladateľom tohto programu, a preto budem hlasovať proti. Ďakujem. (Potlesk.)